贈玉師失鸚鵡詞
作者：徐積
朝代：宋

paragraphs: 紅蹊翠塢風花客，家有千山萬山碧。
一從流落在人閒，玉環絛重金籠窄。
金籠一片烟霞曉，花艷成團柳枝裊。
足穿蜀錦茜靴牢，身著吳綾紺袍小。
參差微露紅霞裙，丹喙即是胭脂唇。
真是人閒富貴物，何異朱門羅綺身。
慧性馴姿良可取，只被多言仍巧語。
前身不是亡國臣，即是傾城傾國女。
門外人來連報客，點茶沽酒俱催索。
叫人名字學人言，吳語秦聲俱記得。
大都有似原人爲，視人歡慼爲笑啼。
俗客面前多俚語，逢僧輒誦阤羅尼。
嗟嗟何用畜此禽，歲月養成姦巧深。
莫信口中一片舌，對面千里萬里心。
主人曰予未有知，爲愛能言不放歸。
不道姦心多詐僞，吭腸纔飽脫身飛。